[pic] | COMISIA COMUNITĂŢILOR EUROPENE |

Bruxelles, 24.10.2007

COM(2007) 641 final

COMUNICAREA COMISIEI CĂTRE CONSILIU ŞI PARLAMENTUL EUROPEAN

privind viitorul relaţiilor între Uniunea Europeană şi Republica Capul Verde [SEC(2007) 1415]

1. INTRODUCERE

În perioada recentă, guvernul şi societatea civilă din Capul Verde şi-au manifestat în mai multe ocazii dorinţa de a fi martorii evoluţiei relaţiilor dintre Capul Verde şi Uniunea Europeană către un „parteneriat special”.

Capul Verde îşi manifestă din ce în ce mai mult interesul de a avea relaţii strânse cu Uniunea Europeană, în special cu regiunile ultraperiferice ale acesteia din zona Atlanticului de Nord. Într-adevăr, Capul Verde şi insulele europene Azore, Madeira şi Canare alcătuiesc împreună ansamblul denumit Macaronezia, spaţiu în care s-au împletit dintotdeauna legături istorice, culturale, lingvistice şi de complementaritate, care caracterizează şi astăzi relaţiile şi cooperarea dintre ele.

Această stare de fapt îşi află originile în istoria mai veche, dar şi recentă a Capului Verde şi a Europei, marcată de strânse legături umane şi culturale, precum şi de experienţa comună a unor evenimente importante şi împărtăşirea unor puternice valori sociopolitice. Societatea din Capul Verde s-a constituit efectiv în acest mod, ţesând legături istorice, umane, religioase, lingvistice şi culturale de neînfrânt cu Europa, devenind rezultatul fuziunii dintre populaţiile europene şi africane şi al dialogului dintre culturile acestora. De asemenea, ţara apără valorile democraţiei, ale protecţiei drepturilor omului şi ale bunei guvernări politice şi economice, precum şi garanţiile oferite de statul de drept în vigoare în Capul Verde, promovând totodată pacea, securitatea, lupta împotriva terorismului şi criminalităţii. Este, în ultimă instanţă, vocaţia naturală a Capului Verde de a fi o punte între continentele african, european şi american, un factor esenţial graţie căruia Europa şi Capul Verde împărtăşesc interese şi provocări comune.

Apropierea dintre Capul Verde şi Uniunea Europeană urmăreşte în special să intensifice relaţiile şi gradul de integrare între regiunile ultraperiferice şi această ţară; în plus, Capul Verde are în comun cu Uniunea Europeană mai multe priorităţi strategice, mai ales în ceea ce priveşte anumite chestiuni de securitate, cum ar fi lupta împotriva traficului ilegal (droguri, imigraţie clandestină, printre altele). Acest context face din Capul Verde un bun partener pentru o cooperare poliţienească şi judiciară intensă cu Europa. Graţie situaţiei sale geografice, ţara poate contribui în mod substanţial la lupta împotriva traficului ilegal, iar deschiderea sa în materie de securitate constituie unul din principalele puncte forte ale eforturilor sale de a crea legături mai strânse cu UE.

Parteneriatul special urmăreşte, astfel, consolidarea colaborării şi convergenţei politicilor între cele două părţi, permiţând adăugarea unui cadru de interese reciproce la relaţia tradiţională donator-beneficiar.

2. NOŢIUNEA DE „PARTENERIAT SPECIAL UE/CV”

Parteneriatul special reprezintă un demers politic care depăşeşte simpla relaţie donator-beneficiar, răspunzând astfel şi altor interese reciproce în materie de securitate şi dezvoltare. Parteneriatul se înscrie în contextul punerii în aplicare a Acordului de la Cotonou şi vizează exploatarea tuturor dimensiunilor acordului menţionat, pentru a permite definirea unui nou model de cooperare UE/CV.

Parteneriatul special UE/Capul Verde nu doreşte să fie o alternativă la Acordul de la Cotonou, dimpotrivă, urmăreşte adâncirea şi extinderea cooperării între cele două părţi.

Capul Verde doreşte să meargă dincolo de cadrul relaţiilor existente, cu scopul de a atinge un grad semnificativ de cooperare adâncită, acordând prioritate apropierii de regiunile ultraperiferice, ceea ce include deschiderea accesului la piaţa internă pentru Capul Verde. În acest context şi având în vedere riscurile care apar, punându-ne în faţa unor provocări comune, se preconizează o participare progresivă a Capului Verde la anumite politici şi programe ale UE, în special în domeniile vizate de planul de acţiune.

3. ABORDAREA PARTENERIATULUI SPECIAL UE/CV

Abordarea adoptată este novatoare, pragmatică, progresivă şi bazată pe complementaritate, elemente cheie ale unui parteneriat special:

4. Abordarea politică: parteneriatul special urmăreşte consolidarea unui dialog deschis, constructiv şi pragmatic care trebuie susţinut prin acţiuni concrete, esenţa însăşi a unui parteneriat special.

Cadrul strategic general al parteneriatului special se va traduce într-un plan de acţiune care va acoperi priorităţile prevăzute de procesul de dezvoltare al parteneriatului special şi va include instrumentele tradiţionale de cooperare prevăzute de Acordul de la Cotonou.

5. Abordarea privind complementaritatea: parteneriatul special urmăreşte forme de cooperare care să poată completa şi consolida acţiunile tradiţionale desfăşurate până acum în cadrul Acordului de la Cotonou. Strategia de ţară şi programul indicativ naţional al celui de-al 10-lea FED vor reflecta „abordarea de tip parteneriat special”. De altfel, se va recurge şi la alte instrumente pentru a susţine parteneriatul special, cum ar fi FEDR în cadrul cooperării cu regiunile ultraperiferice, liniile bugetare tematice, alte linii bugetare gestionate de Comisie, precum şi parteneriatul UE/Africa privind infrastructurile, printre altele.

6. Abordarea progresivă: se acordă prioritate promovării unui proces evolutiv, a unei serii de activităţi de cooperare concrete, noi, complementare cooperării actuale din cadrul combaterii sărăciei; aceste activităţi ar adăuga o dimensiune mai profundă relaţiilor UE/CV. Planul de acţiune va fi flexibil şi adaptabil, astfel încât să poată urmări evoluţia ţării şi a relaţiilor acesteia cu Uniunea Europeană şi ţările terţe.

7. Abordare fondată pe principiile bunei guvernanţe: nivelul înalt de guvernanţă atins de Capul Verde se află la baza parteneriatului special. Realizarea unor progrese ulterioare în acest domeniu constituie unul din pilonii parteneriatului, în concordanţă cu prioritatea pe care Uniunea Europeană şi Capul Verde o acordă aspectelor privind guvernanţa.

8. Abordarea din perspectiva integrării regionale: parteneriatul special urmăreşte, ţinând cont de respectarea specificităţilor Capului Verde, să pună în valoare vocaţia ţării de a crea o apropiere între regiunile ultraperiferice şi restul Uniunii Europene, intensificând totodată relaţiile cu subregiunea vest-africană şi pe cele din cadrul Comunităţii Economice a Statelor Vest Africane.

9. Abordare din perspectiva convergenţei în materie de norme şi standarde europene : această convergenţă va avea ca efect facilitarea apropierii progresive de UE şi regiunile ultraperiferice, în special, precum şi consolidarea avantajelor comparative ale ţării.

10. NOILE PERSPECTIVE OFERITE DE PARTENERIAT

Parteneriatul special oferă în special următoarele noi perspective:

- o revalorizare a sferei şi intensităţii cooperării politice;

- o adâncire a relaţiilor economice şi comerciale, care vor fi extinse progresiv, cu scopul de a crea condiţii favorabile dezvoltării sectorului privat al economiei şi unei creşteri în domeniul investiţiilor şi exporturilor;

- convergenţa legislaţiei şi dispoziţiilor normative economice şi tehnice între Capul Verde şi UE, care va antrena deschiderea reciprocă a economiilor şi, în special, reducerea continuă a barierelor comerciale, inclusiv cu ţările din regiune, în paralel cu actualizarea economiei şi sporirea competitivităţii;

- perspectiva depăşirii cadrului relaţiilor existente cu scopul de a atinge un grad semnificativ de cooperare adâncită, acordându-se prioritate apropierii de regiunile ultraperiferice, inclusiv accesul la piaţa internă pentru Capul Verde, precum şi posibilitatea ca acesta să ia parte, progresiv, la anumite politici şi programe ale UE, în special în domeniile acoperite de planul de acţiune;

- o consolidare a cooperării administrative şi judiciare;

- crearea sistematică a unor reţele de informaţii şi de baze de date comune; promovarea activităţilor de schimburi şi înfrăţire în vederea apropierii legilor, regulamentelor, normelor şi practicilor din Capul Verde de acquis -ul comunitar, în toate domeniile acoperite de planul de acţiune.

- STRUCTURA PLANULUI DE ACŢIUNE PENTRU PARTENERIATULUI SPECIAL

Planul de acţiune pentru parteneriatul special se structurează în jurul următoarelor şase piloni.

11. Buna guvernanţă

Programul se va baza pe politicile de guvernanţă adoptate de guvern şi se va viza, între altele, lista de angajamente anexate strategiei de ţară menţionate anterior (punctul 3.2).

În acest sens, se va acorda o atenţie specială, printre altele, consolidării şi aprofundării democraţiei, statului de drept şi participării societăţii civile la viaţa politică a ţării. Se va urmări consolidarea dialogului politic şi a cooperării, în special în materie de democraţie şi drepturile omului.

O atenţie deosebită va fi acordată drepturilor copiilor şi ale femeilor, integrării imigranţilor în situaţie ilegală şi luptei împotriva violenţei domestice. Guvernul va continua reforma în domeniul justiţiei şi va pune în aplicare un plan naţional de luptă împotriva corupţiei.

Se vor continua reforma în domeniul finanţelor publice, precum şi reforma şi consolidarea capacităţilor administraţiei publice, inclusiv în domeniul statisticilor. Guvernul îşi va continua iniţiativele destinate să îmbunătăţească mediul afacerilor, guvernanţa socială şi buna gestiune a resurselor naturale.

12. Securitate/stabilitate

Acest pilon va cuprinde în principal următoarele sectoare: securitatea şi lupta împotriva criminalităţii organizate transnaţionale (cooperare în domeniile luptei împotriva terorismului, traficului de persoane şi de migranţi, traficului ilegal de droguri, arme şi spălării de bani), promovând în acelaşi timp respectarea drepturilor omului; gestionarea eficientă a fluxurilor migratorii, inclusiv îmbunătăţirea contribuţiei diasporei Capului Verde la dezvoltarea ţării (transfer de migranţi), şi lupta împotriva fluxurilor ilegale; securitatea maritimă.

Prin natura lor, acţiunile urmărite în cadrul acestui pilon nu vor putea fi organizate şi realizate decât pe plan transfrontalier şi regional, în special prin intermediul unei apropieri de regiunile ultraperiferice, în contextul parteneriatului special.

13. Integrare regională

14. La nivelul regiunilor ultraperiferice, integrarea spaţiului Macaroneziei, în vederea structurării mai eficiente şi accentuării dinamismului şi competitivităţii acestuia, se înscrie în politica de „vecinătate lărgită”. Prin urmare, trebuie încurajate toate măsurile vizând intensificarea relaţiilor dintre regiunile ultraperiferice şi Capul Verde în toate domeniile acoperite de planul de acţiune, în special participarea intensă a Capului Verde la programul de cooperare transnaţională Madeira, Azore, Canare (MAC) 2007-2013, precum şi la mecanismele şi în cadrul forurilor existente de consultare şi cooperare ale regiunilor ultraperiferice.

15. La nivelul Africii de Vest:

16. analiza, efectuată împreună cu Comisia Comunităţii Economice a Statelor Vest Africane, a posibilităţilor de a ţine cont de specificităţile Capului Verde în cadrul Acordului de parteneriat economic (APE);

17. în măsura posibilului, includerea efectivă a Capului Verde în alocarea resurselor programelor indicative regionale ale FED pentru Africa de Vest.

În acest dublu context, se va acorda o atenţie specială dezvoltării condiţiilor favorabile creşterii economice şi dezvoltării durabile, investiţiilor străine directe şi dezvoltării de întreprinderi competitive, precum şi creării unei administraţii mai performante, prin îmbunătăţirea mediului de afaceri, alinierea la normele şi standardele UE, dezvoltarea condiţiilor de securitate şi siguranţă, în special în domeniile transporturilor, comunicaţiilor şi energiei, precum şi consolidarea infrastructurilor naţionale şi regionale.

18. Convergenţă tehnică şi normativă

Convergenţa politicilor în materie tehnică şi normativă în sectoarele acoperite de planul de acţiune, cu scopul de a facilita apropierea de standardele UE şi de a susţine avantajele comparative ale Capului Verde, în vederea dezvoltării sale.

19. Societate bazată pe cunoaştere

Acest pilon are scopul de a susţine progresul ţării către „societatea bazată pe cunoaştere”. Acordă prioritate dezvoltării economice, sociale şi culturale, în special cu ajutorul educaţiei, cercetării şi însuşirii/dezvoltării instrumentelor informatice (domeniu în care Capul Verde înregistrează reuşite notabile în materie de e-guvernare ); aceste elemente sunt deosebit de importante, ţinând cont de profilul ţării, care nu dispune de resursele naturale clasice şi mizează pe valorificarea resurselor umane şi pe avantajele incontestabile ale ţării, cum ar fi poziţia sa geoeconomică.

20. Combaterea sărăciei şi dezvoltarea

Combaterea sărăciei este o componentă care va contribui în special la realizarea programelor guvernului din Capul Verde în cadrul strategiei sale de creştere economică şi reducere a sărăciei. În plus, acest pilon va susţine, dintr-o perspectivă mai generală, planul de acţiune al parteneriatului special şi crearea unor legături mai strânse cu Europa, cărora vrea să le dea contur acest parteneriat.

Activităţile de combatere a sărăciei vor include aspectul protecţiei mediului înconjurător, a resurselor naturale, conservarea mediului marin, inclusiv combaterea poluării oceanelor. O cooperare consolidată în beneficiul politicii naţionale de pescuit, în special împotriva pescuitului ilegal, nereglementat şi nedeclarat, va contribui la gestionarea durabilă a resurselor piscicole şi va conserva resursele în interesul comunităţilor locale, dependente de pescuit.

Identificarea acţiunilor concrete ale planului de acţiune se va putea realiza cu ajutorul unor analize care urmează a fi definite; punerea în aplicare a măsurilor va putea beneficia de o asistenţă tehnică destinată să faciliteze acest proces. La identificarea acestor acţiuni, se va lua în considerare aspectul egalităţii între sexe.

21. FINANŢAREA PLANULUI DE ACŢIUNE

FED, inclusiv facilitatea pentru investiţii gestionată de BEI, va avea o contribuţie substanţială la finanţarea parteneriatului special. De altfel, se va recurge şi la alte instrumente pentru susţinerea parteneriatului special, cum ar fi FEDR, în cadrul cooperării cu regiunile ultraperiferice (Programul de Cooperare Transnaţională MAC 2007-2013).

Activităţile specifice pot fi susţinute prin intermediul unor acţiuni exterioare, finanţate din bugetul general al Comunităţii Europene şi din resursele proprii ale BEI, în contextul cadrului financiar 2007-2013, sub rezerva unor proceduri specifice şi a disponibilităţii fondurilor. Activităţile finanţate din bugetul general acoperă în special programele finanţate prin instrumentul de cooperare pentru dezvoltare, ca de exemplu programele tematice „Să investim în oameni”, „Actorii nestatali din domeniul dezvoltării”, „Politica comună în domeniul imigrării şi azilului”, „Mediul şi gestionarea durabilă a resurselor naturale” şi „Siguranţa alimentelor”. Acestora li se adaugă activităţi finanţate de alte instrumente, precum instrumentul de stabilitate, instrumentul pentru promovarea drepturilor omului şi a democraţiei sau instrumentul pentru ajutorul umanitar şi de urgenţă.

Aceste finanţări vor consolida resursele proprii ale guvernului din Capul Verde pentru punerea în aplicare a planului de acţiune. Statele membre şi Uniunea Europeană vor fi invitate să contribuie la finanţarea planului de acţiune.

22. DURATA PLANULUI DE ACŢIUNE

Parteneriatul special este un proces al cărui plan de acţiune constituie cadrul şi instrumentul care permit realizarea acestuia. Planul de acţiune va avea o durată nedeterminată şi va fi revizuit periodic, în funcţie de modalităţile stabilite de comun acord.

23. MONITORIZAREA PUNERII ÎN APLICARE A PARTENERIATULUI SPECIAL

Este prevăzută o monitorizare a punerii în aplicare a planului de acţiune sub forma unor reuniuni la nivel politic, care vor fi organizate cu o frecvenţă ce rămâne de stabilit, precum şi a unor reuniuni anuale la nivel tehnic, fie în Capul Verde, fie în Uniune.

UE va fi reprezentată de Troică.

La nivel local, grupul interministerial creat de guvernul Capului Verde, prezidat de ministrul afacerilor externe, va organiza cu delegaţia CE şi cu misiunile diplomatice ale statelor membre reuniuni regulate de monitorizare a parteneriatului special.